Genova - Ancheu à Vaze, inti locali do Palassetto do Spòrt, se tegnià quello che o se porriæ conscideâ comme o Primmo Congresso Internaçionâ dedicou a-a lengua da Liguria. À partî da dex’oe do mattin fin a-a seia, studdioxi de diverse universcitæ europee e attivisti da tutta a region, davanti à un pubrico de interessæ (o convëgno o l’è averto e de badda), faian o ponto in sciô stato de salute do zeneise e de seu varietæ, e in sciô seu poscibile futuo.
Vosciuo fortemente da-o prescidente de l’associaçion “U Campanin Russu” Giovanni Ghione, ch’o l’à trovou l’arrembo de l’assessô a-a coltua da çittæ ponentiña, Mariangela Calcagno, o convëgno o l’è orgnizzou insemme à l’Universcitæ de Sassari e à l’Ente Parco do Beigua. I travaggi comensian à dex’oe co-i saluti instituçionæ, che faian röso à unna primma sescion dedicâ a-e relaçioin scientifiche; à parlâ saian inte l’ordine: a dott.a Erica Autelli e a Prof.a Christine Konecny de l’Universcitæ de Innsbruck, o dott. Davide Garassino de Universcitæ de Zurigo, o dott. Giorgio Marrapodi de l’Accademia de Sciense de Magonsa e o Prof. Fiorenzo Toso de l’Universcitæ de Sassari.
Into poidisnâ ghe saià spaçio à un segondo blòcco de relaçioin dedicæ a-a realtæ linguistica, tegnue da-o Prof. Werner Forner de l’Universcitæ de Siegen, da-o dott. Stefano Lusito de l’Universcitæ de Innsbruck, da-i rappresentanti da Consulta Ligure e da-o sottoscrito, ciammou à spiegâ l’esperiensa de fâ do giornalismo in zeneise. Verso çinq’oe comensià l’urtima parte co-i interventi da-o territöio e o momento do dibattito, moderou da-o Fabio Canessa, antiga firma de Parlo Ciæo.
Insomma, a materia a vegnià affrontâ da tutti i ponti de vista scientifichi e territoiali, inte unn’occaxon che dev’ëse vista comme un primmo passo verso a normalizzaçion de l’existensa de unna lengua che a l’arresta ancon à tutte e mainee a segonda a ciù parlâ in sciô territöio ligure, ma che a l’è trattâ comme un fantaxima no solo da-o Stato ma fiña da l’Universcitæ de Zena, che defæti a l’è a grande asssente da giornâ. In sperâ che e cöse cangian fito.
lij_Latn lij_Latn lij_Latn lij_Latn